ΓΡΑΠΤΗ ΕΡΩΤΗΣΗ E-0856/97 υποβολή: Georges de Brιmond d'Ars (PPE) προς την Επιτροπή (12 Μαρτίου 1997)

Θέμα: Υποβολή αιτήσεων χρηματοδότησης βάσει του άρθρου 8 του ΕΓΤΠΕ και του άρθρου 10 του ΕΤΠΑ

Ορισμένα γραφεία παροχής συμβουλών προβάλλουν το ότι διαθέτουν την έγκριση της Επιτροπής για να πραγματοποιούν διαβήματα εξ ονόματος «ομάδων τοπικής δράσης» για να υποβάλλουν αιτήσεις χρηματοδότησης βάσει του άρθρου 8 του ΕΓΤΠΕ και του άρθρου 10 του ΕΤΠΑ, ιδίως στο πλαίσιο του προγράμματος LEADER II και χρησιμοποιούν τούτο για διαφημιστικούς σκοπούς προς τους ενδιαφερομένους.

Θα μπορούσε να αναφέρει η Επιτροπή εάν υφίσταται η έγκριση αυτή;

Εάν ναι, θα μπορούσε επίσης να αναφέρει ποια είναι η ακολουθητέα διαδικασία για τη χορήγηση της έγκρισης αυτής και τα κριτήρια επιλογής που χρησιμοποιούνται, καθώς και την αναλογία, αριθμητικά και σε ύψος ποσού των φακέλων που θεωρείται ότι υπέβαλαν τα γραφεία αυτά σε σχέση με εκείνες που υπέβαλαν απ' ευθείας οι ομάδες τοπικής δράσης και αποτελούν αντικείμενο χρηματοδότσηης βάσει του προγράμματος LEADER II;

Απάντηση της κ. Wulf-Mathies εξ ονόματος της Επιτροπής (21 Απριλίου 1997)

Στο πλαίσιο της κοινοτικής πρωτοβουλίας Leader II, όπως και σε εκείνο των προσκλήσεων για υποβολή προτάσεων στο πλαίσιο του άρθρου 8 του κανονισμού του Ευρωπαϊκού Ταμείου Προσανατολισμού και Γεωργικών Εγγυήσεων (ΕΓΤΠΕ)-τμήμα προσανατολισμού ((ΕΕ L 193 της 31.07.1993 )) και του άρθρου 10 του κανονισμού του Ευρωπαϊκού Περιφερειακού Αναπτυξιακού Ταμείου (ΕΤΠΑ)1, η Επιτροπή σε καμμία περίπτωση δεν έδωσε τη συγκατάθεσή της σε γραφεία συμβούλων προκειμένου οι τελευταίοι αυτοί να προβούν σε διαβήματα για λογαριασμό «ομάδων τοπικής δράσης».

Είναι σκόπιμο, άλλωστε, να τονιστεί ότι, σύμφωνα με την κοινοποίηση της Επιτροπής στα κράτη μέλη αριθ. 94/C 180/12, πρώτος στόχος της κοινοτικής πρωτοβουλίας Leader II είναι «να αναζητηθούν καινοτόμοι ενέργειες τις οποίες θα αναλάβουν οι τοπικοί παράγοντες, δημόσιοι και ιδιωτικοί» και ότι «πρόκειται να δοθεί προτεραιότητα σε όλους τους τομείς της αγροτικής ανάπτυξης, σε προγράμματα ενεργειών και επενδύσεων σε τοπικό επίπεδο». Η δημόσια ενίσχυση και ιδίως η κοινοτική, στο πλαίσιο του προγράμματος Leader II αποσκοπεί επομένως στην υποστήριξη της αγροτικής ανάπτυξης σε τοπικό επίπεδο και όχι στην χρηματοδότηση της παροχής υπηρεσιών των συμβούλων για την υποβολή σχεδίων στο πλαίσιο άλλων κοινοτικών προγραμμάτων.

Επιπλέον, η χρηματοδότηση πειραματικών προγραμμάτων δυνάμει του άρθρου 8 του ΕΓΤΠΕ-τμήμα προσανατολισμού ή του άρθρου 10 του ΕΤΠΑ είναι απολύτως ανεξάρτητη από την κοινοτική πρωτοβουλία Leader II. Θα πρέπει επίσης να τονιστεί ότι οι χρηματοδοτήσεις δυνάμει του άρθρου 8 και του άρθρου 10 γίνονται, τηρώντας τους κανόνες ανταγωνισμού, με πρόσκληση για υποβολή προτάσεων η οποία δημοσιεύεται στην Επίσημη Εφημερίδα και ότι η ανάλυση των προτάσεων γίνεται κατά αντικειμενικό και ανεξάρτητο τρόπο. Θα πρέπει πράγματι να δοθεί η δυνατότητα σε κάθε ενδιαφερόμενο πολίτη ή οργάνωση να μπορέσει να υποβάλει την πρότασή του και, σε κοινοτικό επίπεδο, να επιλεγούν οι καλύτερες προτάσεις. Αποκλείεται, επομένως η Επιτροπή να δώσει τη συγκατάθεσή της σε ορισμένους φορείς οι οποίοι θα επωφελούντο έτσι ενός μη έντιμου ανταγωνιστικού πλεονεκτήματος κατά τις προσκλήσεις αυτές για υποβολή προτάσεων.